Xalqaro taraqqiyot uyushmasi ishtirokida “O‘zbekiston milliy innovatsion tizimini modernizatsiya qilish” loyihasini amalga oshirish chora-tadbirlari to‘g‘risida

O‘zbekiston Respublikasi Prezidentining “Ilm-fanni 2030-yilgacha rivojlantirish konsepsiyasini tasdiqlash to‘g‘risida” 2020-yil 29-oktabrdagi PF-6097-son Farmonida belgilangan vazifalar ijrosini ta’minlash, shuningdek, O‘zbekistonning milliy innovatsion tizimini modernizatsiya qilish, global bozorda milliy mahsulotlar va xizmatlarning raqobatbardoshligini, iqtisodiyot diversifikatsiyasi samaradorligini hamda aholining turmush darajasini oshirish maqsadida Vazirlar Mahkamasi qaror qiladi:
 1. Quyidagilar:
 “O‘zbekiston milliy innovatsion tizimini modernizatsiya qilish” loyihasini (keyingi o‘rinlarda — Loyiha) moliyalashtirish uchun Jahon banki Direktorlar kengashi tomonidan 2020-yil 28-oktabrdagi Xalqaro taraqqiyot uyushmasining (keyingi o‘rinlarda — XTU) O‘zbekiston Respublikasiga 30 yil muddatga, shu jumladan 5 yil imtiyozli davr bilan 50 mln AQSh dollari ekvivalentida qarz ajratish bo‘yicha kelishuvga erishilganligi; 
 loyihani amalga oshirish guruhini tashkil qilish, zarur asbob-uskunalar va jihozlar bilan ta’minlash hamda xorijiy konsultantlarni jalb qilish uchun O‘zbekiston Respublikasi va Jahon banki o‘rtasida alohida imzolanadigan Bo‘nak kelishuvi doirasida 1 924 ming AQSh dollari ekvivalentida qarz ajratilganligi;
 loyihani amalga oshirish muddati besh yil (2021 — 2026-yillar) etib belgilanganligi ma’lumot uchun qabul qilinsin.
 2. Belgilab qo‘yilsinki:
 O‘zbekiston Respublikasi Innovatsion rivojlanish vazirligi loyihaning o‘z vaqtida amalga oshirilishini muvofiqlashtirish, shuningdek, XTU qarzlaridan maqsadli va samarali foydalanish uchun mas’ul hisoblanadi;
 XTU tomonidan ajratiladigan qarzlarni qaytarish, foiz va xizmat ko‘rsatish hamda majburiyatlar uchun vositachilik haqi bo‘yicha to‘lovlarni amalga oshirish O‘zbekiston Respublikasi respublika budjeti hisobidan amalga oshiriladi.
 3. O‘zbekiston Respublikasi Innovatsion rivojlanish vazirligi Loyiha doirasida o‘tkaziladigan tanlovlarda vazirlikning 2021-2022-yillardagi ustuvor faoliyat yo‘nalishlarida belgilangan sohalar, jumladan biotexnologiyalarni rivojlantirish, tuproq unumdorligini oshirish, sun’iy intellektni joriy etish, qayta tiklanuvchi energetika, chorvachilik va qishloq xo‘jaligini rivojlantirishga oid loyihalar ishtirokini ta’minlasin.
 4. Quyidagilar:
 “O‘zbekiston milliy innovatsion tizimini modernizatsiya qilish” loyihasining asosiy parametrlari 1-ilovaga muvofiq;
 “O‘zbekiston milliy innovatsion tizimini modernizatsiya qilish” loyihasi mablag‘laridan foydalanish sxemasi 2-ilovaga muvofiq;
 “O‘zbekiston milliy innovatsion tizimini modernizatsiya qilish” loyihasini amalga oshirish doirasida Xalqaro taraqqiyot uyushmasi tomonidan ajratiladigan qarzlarni qaytarish, foiz va xizmat ko‘rsatish hamda majburiyatlar uchun vositachilik haqi bo‘yicha to‘lovlarni amalga oshirishning prognoz jadvali 3-ilovaga muvofiq tasdiqlansin.
 5. O‘zbekiston Respublikasi moliya vaziriga O‘zbekiston Respublikasi va XTU o‘rtasidagi loyihani moliyalashtirish yuzasidan moliyaviy bitimni O‘zbekiston Respublikasi nomidan imzolashga vakolat berilsin.
 6. O‘zbekiston Respublikasi Innovatsion rivojlanish vazirligi huzurida tijorat bankida o‘zining depozit hisobvaraqlariga ega bo‘lgan yuridik shaxs maqomiga ega bo‘lgan XTU mablag‘lari hisobidan moliyalashtiriladigan 16 shtat birligidan oshmagan Loyihani amalga oshirish guruhi (keyingi o‘rinlarda — LAOG) tashkil etilsin.
 7. Vazirlar Mahkamasining 2020-yil 11-maydagi 239-f-son farmoyishi bilan tashkil etilgan LAOG tuzilmasi tugatilsin va Bo‘nak kelishuvi doirasida xarid qilingan asosiy vositalar yangi tashkil etilgan LAOG balansiga o‘tkazilsin.
 8. O‘zbekiston Respublikasi Innovatsion rivojlanish vazirligi bir oy muddatda:
 LAOGni loyihani amalga oshirish davrida O‘zbekiston Respublikasi Innovatsion rivojlanish vazirligining Toshkent shahar, Olmazor tumani, Universitet ko‘chasi, 7-uy manzilida joylashgan binosiga tekin foydalanish huquqi asosida joylashtirsin;
 LAOG tuzilmasi va shtat jadvalini belgilangan tartibda tasdiqlanishini ta’minlasin.
 9. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari — investitsiyalar va tashqi savdo vaziri S.U. Umurzakov, O‘zbekiston Respublikasi Bosh vazirining maslahatchisi — IT-texnologiyalar, telekommunikatsiyalar va innovatsion faoliyatni rivojlantirish masalalari departamenti boshlig‘i O.M. Umarov hamda O‘zbekiston Respublikasi innovatsion rivojlanish vaziri I.Y. Abdurahmonov zimmasiga yuklansin.